b'\n_START_ARTICLE_\nSeviljski brivec (opera)\n_START_PARAGRAPH_\nSeviljski brivec (italijansko Il Barbiere di Seviglia; prvoten naslov je bil Almaviva ali L\'Inutile Precauzione) je komi\xc4\x8dna opera v dveh dejanjih (\xc5\xa1tirih slikah) Gioacchina Rossinija. Libreto je po Beaumarchejevi komediji napisal Cesare Sterbini. Krstna izvedba, ki jo je dirigiral sam avtor, je bila 20. februarja 1816 v rimskem gledali\xc5\xa1\xc4\x8du Argentina. V vlogi Almavive je nastopil sloviti \xc5\xa1panski tenorist Manuel Garcia. Opera je do\xc5\xbeivela neuspeh, predvsem zaradi na\xc4\x8drtovanega razgrajanja privr\xc5\xbeencev skladatelja Giovannija Paisiella, ki je \xc5\xbee pred tem (leta 1782) uglasbil enako besedilo. Sam Rossini pa naj bi Brivca skomponiral v vsega trinajstih dneh._NEWLINE_\xc5\xbde po nekaj ponovitvah pa so gledalci opero vzljubili in postala je vedno bolj priljubljena. Rossini je tako po uspe\xc5\xa1nih predstavah v Rimu o svoji novi operi in uspehu pisal pevki Isabelli Colbran:_NEWLINE_Moj Brivec \xc5\xbeanje tu vsak dan ve\xc4\x8dji uspeh. Podoknica Almavive odmeva pono\xc4\x8di po vseh ulicah, Figarova velika arija je postala paradni konj vseh baritonistov, kavatina Rozine "Una voce poco fa" pa ve\xc4\x8derna pesem, s katero gre tukaj vsaka lepotica v posteljo, da bi se zjutraj zbudila z besedami "Lindoro mio sara"..._NEWLINE_Opera z odmorom traja pribli\xc5\xbeno dve uri in pol. Dogaja se sredi 18. stoletja v \xc5\xa1panski Sevilli. Najbolj prepoznaven odlomek iz opere in celotne operne literature nasploh je kavatina Figara iz prvega dejanja.\n_START_SECTION_\nPrvo dejanje\n_START_PARAGRAPH_\nZaljubljeni grof Almaviva pride v Seviljo, trdno odlo\xc4\x8den, da se bo poro\xc4\x8dil z lepo Rozino. Nanjo budno pazi njen skrbnik Don Bartolo, ki si domi\xc5\xa1lja, da je on bodo\xc4\x8di \xc5\xbeenin. Grof po naklju\xc4\x8dju sre\xc4\x8da prebrisanega brivca Figara. Ta mestni vsevedne\xc5\xbe grofa, potem ko je seveda prejel bogato pla\xc4\x8dilo, preoble\xc4\x8de v uniformo in ga Don Bartolu predstavi kot pijanega vojaka, ki i\xc5\xa1\xc4\x8de stanovanje. Almaviva se naseli, a ga kmalu odkrijejo, kasneje ga \xc5\xbeelijo zapreti, a tega ne storijo, ker je visokega stanu.\n_START_SECTION_\nDrugo dejanje\n_START_PARAGRAPH_\nGrof se ponovno posku\xc5\xa1a vrniti v Rozinino hi\xc5\xa1o, tokrat preoble\xc4\x8den v u\xc4\x8denca don Basilia. Izmisli si zgodbo, da je u\xc4\x8ditelj glasbe Don Basilio nevarno zbolel in ga bo nadomestil pri glasbenem pouku. Povsem zdrav don Basilio prav tako pride k Bartolu, zato mora Figaro poskrbeti za ugoden razplet nastale situacije. Don Basilio uspe pri\xc5\xa1epniti Don Bartolu, naj zoper grofa Almavivo uporabi premeteno oro\xc5\xbeje - la\xc5\xbe! Skupaj celo uspeta prepri\xc4\x8dati Rozino, da se Almaviva z njo le igra ter jo prepri\xc4\x8data, da privoli v mo\xc5\xbeitev s svojim skrbnikom._NEWLINE_Ko se pono\xc4\x8di Almaviva s Figarovo pomo\xc4\x8djo vrne v Rozinino hi\xc5\xa1o, da bi skupaj pobegnila, ga doleti grenko presene\xc4\x8denje - njegova ljuba se mu zoperstavi. Toda Figarove iznajdljivost se \xc5\xa1e enkrat izka\xc5\xbee in vsi nesporazumi so sre\xc4\x8dno re\xc5\xa1eni v veliko zadovoljstvo obeh zaljubljencev.'